Document ID: 32013R1266

KOMISIJOS ĮGYVENDINIMO REGLAMENTAS (ES) Nr. 1266/2013
2013 m. gruodžio 5 d.
kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas [Holsteiner Tilsiter (SGN)]
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
kadangi:
(1)
Reglamentu (ES) Nr. 1151/2012 buvo panaikintas ir pakeistas 2006 m. kovo 20 d. Tarybos reglamentas (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2);
(2)
remiantis Reglamento (EB) Nr. 510/2006 6 straipsnio 2 dalimi, Italijos paraiška įregistruoti pavadinimą „Holsteiner Tilsiter“ paskelbta Europos Sąjungos oficialiajame leidinyje (3);
(3)
Dairy Australia Limited, Dairy Companies Association of New Zealand ir Consortium for Common Food Names asociacijos pateikė prieštaravimo pareiškimą pagal Reglamento (EB) Nr. 510/2006 7 straipsnio 3 dalies b punktą. Pareiškimai pripažinti priimtinais pagal minėto reglamento 7 straipsnio 3 dalį;
(4)
minėtuose pareiškimuose ypač pabrėžiama, kad tokio pavadinimo įregistravimas pakenktų pavadinimams, prekių ženklams arba produktams, kurie teisėtai buvo tiekiami rinkai ne mažiau kaip penkerius metus iki 6 straipsnio 2 dalyje numatyto paskelbimo datos, ir kad siūlomas įregistruoti pavadinimas yra bendrinio pobūdžio;
(5)
2013 m. gegužės 2 d. raštu Komisija paragino suinteresuotąsias šalis pradėti atitinkamas konsultacijas;
(6)
2013 m. liepos 16 d. Komisijai pranešta apie susitarimą, kurį Vokietija ir prieštaraujančios šalys pasiekė per reikalaujamą trijų mėnesių laikotarpį;
(7)
iš minėtų konsultacijų yra aišku, kad pagrindinis prieštaraujančių šalių susirūpinimas susijęs tik su terminais „Tilsit“ ir „Tilsiter“; pastarasis įeina į sudėtinio pavadinimo „Holsteiner Tilsiter“ sudėtį. Tačiau gamintojo prašoma apsauga susijusi tik su minėtu sudėtiniu pavadinimu. Remiantis Reglamento (ES) Nr. 1151/2012 13 straipsnio 1 dalies paskutine pastraipa, „Tilsit“ ir „Tilsiter“ pavadinimai Sąjungos teritorijoje gali toliau būti naudojami, jei laikomasi Sąjungos teisinės sistemos principų ir taisyklių;
(8)
todėl „Holsteiner Tilsiter“ pavadinimą reikėtų įtraukti į saugomų kilmės vietos nuorodų ir saugomų geografinių nuorodų registrą,
PRIĖMĖ ŠĮ REGLAMENTĄ:
1 straipsnis
Šio reglamento priede nurodytas pavadinimas įregistruojamas.
Nukrypstant nuo pirmos pastraipos, „Tilsit“ ir „Tilsiter“ pavadinimus Sąjungos teritorijoje galima toliau naudoti, jei laikomasi Sąjungos teisinės sistemos principų ir taisyklių.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. gruodžio 5 d.

Labels: 3
18
17